Z Á P I S N I C A
zo zasadnutia Obecného zastupiteľstva v Rakoviciach  
konaného dňa  31. augusta 2010 

Prítomní:

Starosta obce    -     Dušan Daloš                         

Poslanci OZ     -     Ján Hevier
		        Milan Kubík	
		        Miroslav Masár
		        Ing. Július Šmýkal
		        Igor Zábrodský	
		        
Ostatní prítomní:     Ing. Lucie Duračková – obecná kontrolórka     
		         Jarmila Chnápková – zapisovateľka
                                Janka Horylová		                    
                           	
Program rokovania:

1.	Otvorenie zasadnutia a určenie overovateľov zápisnice
2.	Kontrola uznesení
3.	Čerpanie rozpočtu obce za I. polrok 2010
4.	Zmluva na odkúpenie pozemku pod ihriskom
5.	Výstavba kolkárne v obci
6.	Rôzne

R o k o v a n i e :

Bod 1. Otvorenie zasadnutia a určenie overovateľov zápisnice.

Rokovanie obecného zastupiteľstva zahájil starosta obce p. Dušan Daloš. Starosta obce  konštatoval, že na rokovaní sú všetci poslanci, čím je OZ uznášaniaschopné. Ďalej starosta oboznámil prítomných poslancov s programom zasadnutia OZ, ktorý poslanci obdržali na pozvánkach. Za overovateľov zápisnice určil starosta obce poslancov p. Miroslava Masára  a Igora Zábrodského.

Bod 2. Kontrola uznesení.

Kontrolu uznesení z predchádzajúcich dvoch zasadnutí OZ previedol starosta obce p. Dušan Daloš. Konštatoval, že uznesenia z predchádzajúceho OZ boli splnené. 
U z n e s e n i e  č.  54/2010
Obecné zastupiteľstvo v Rakoviciach
k o n š t a t u j e,
že uznesenia zo zasadnutia OZ zo dňa 31.7.2010 boli splnené.

Bod 3.  Čerpanie rozpočtu obce za I. polrok 2010

Starosta obce p. Dušan Daloš otvoril ďalší bod rokovania. Už na predchádzajúcom rokovaní zastupiteľstva sa hovorilo o plnení rozpočtu, ale nakoľko neboli prítomní všetci poslanci, rokuje sa o ňom na tomto zasadnutí. Účtovníčka obce p. Horylová oboznámila poslancov o plnení rozpočtu za I. polrok 2010. Hovorila aj o tom, že podľa Ministerstva financií budú príjmy obce v roku 2010 krátené, čo podľa prognóz, ktoré boli zverejnené v júni 2010 predstavuje čiastku 24.598 eur. Po rokovaniach ZMOS a Ministerstva financií dá ministerstvo stanovisko do 15. septembra, či dofinancujú obce. V obci máme rozbehnutých niekoľko projektov, ktoré musíme financovať. Starosta obce povedal, že sa pripravujú ďalšie projekty, budeme robiť len toľko, na čo budeme mať. Pri projekte regenerácie sídiel, pri ktorom by sa malo začať so stavebnými prácami už v mesiaci september, budeme takisto potrebovať úver. Dnes, dňa 31.8.2010, sa uskutočnilo odovzdanie stavby firme Cesty Nitra, ktorá bude tento projekt realizovať. Poslanci nemali pripomienky k plneniu rozpočtu za I. polrok 2010. Starosta dal o plnení rozpočtu obce za I. polrok 2010 hlasovať.

Hlasovanie:
Počet poslancov:          5
Počet prítomných poslancov:      5 
Počet prítomných poslancov pri hlasovaní:  5
Hlasovanie:   za  :          5
	          proti:        0	          
                    zdržal sa:   0

U z n e s e n i e   č.  55/2010
Obecné zastupiteľstvo v Rakoviciach
s c h v a ľ u j e
plnenie rozpočtu obce Rakovice a Základnej školy s materskou školou Rakovice za I. polrok 2010, čo predstavuje plnenie príjmov v čiastke 683.675,71 eur, plnenie výdavkov v čiastke 638.952,30 eur. 

Bod 4.  Zmluva na odkúpenie pozemku pod ihriskom

Športové ihrisko, ktoré je v našej obci využívané na športové aktivity, na usporadúvanie hodových osláv a rôznych súťaží nie je vo vlastníctve obce. Ak by obec chcela napríklad opravovať – pristavovať kolkáreň, nemôžeme, lebo susediaci pozemok nie je v našom vlastníctve. Pre podávanie niektorých ďalších projektov či už na rekonštrukciu kolkárne alebo na iné projekty spojené s ihriskom je potrebné mať pozemky vo vlastníctve. Bol vypracovaný geometrický plán na ihrisko. Podarilo sa nájsť 29 známych vlastníkov pozemkov pod ihriskom. Je pripravená zmluva na odkúpenie časti parciel na ihrisku. Investícia na kúpu pozemkov v tejto kúpnej zmluve tvorí čiastku 23.616,55 eur, čo predstavuje 4.722,51 m2 pozemku pri kúpnej cene 5,- eur za 1 m2. Zmluva sa bude dávať podpisovať predávajúcim postupne, v podmienkach zmluvy je uvedené, že dohodnutá kúpna cena sa uhradí predávajúcemu v 2 splátkach, približne rovnakých splátkach, jedna v deň podpisu zmluvy a druhá do 60 dní odo dňa povolenia vkladu do katastra nehnuteľností. Zvykom je pri kúpnych zmluvách uvádzať, že poplatky a náklady pri predaji – kúpe pozemku znáša kupujúci. Obec dala vypracovať geometrický plán, oslovila a kontaktovala známych vlastníkov pozemkov. Ďalej je potrebné na zmluvy, ktoré sa budú dávať na zápis do katastra, a na zmluvu pre obec overiť podpisy predávajúcich. Za overenie sa vyberá zo zákona správny poplatok. Obec nemôže občanov od tohto poplatku oslobodiť a ani im ho preplatiť. Poplatky za overenie zmluvy si budú účastníci zmluvy uhrádzať sami. Podľa článku XI. Zmluvy sa uvádza, že na prevádzaných nehnuteľnostiach sa nachádza futbalové ihrisko, ktoré slúži na športové a kultúrne vyžitie obyvateľov obce. Kupujúci sa zaväzuje zachovať účel využitia. V prípade zmeny účelu využitia predmetných nehnuteľností, majú predávajúci právo požadovať spätný odpredaj výmery zodpovedajúcej výmere prevádzaných podielov za rovnakú cenu, t. j. 5,- eur/m2. Starosta dal o uvedenej kúpnej zmluve hlasovať. 

Hlasovanie:
Počet poslancov:          5
Počet prítomných poslancov:      5
Počet prítomných poslancov pri hlasovaní:  5
Hlasovanie:   za  :          5
	          proti:        0	          
                    zdržal sa:   0

U z n e s e n i e   č. 56/2010
Obecné zastupiteľstvo v Rakoviciach
s c h v a ľ u j e 
kúpu nehnuteľností – pozemkov podľa geometrického plánu č. 670-9/2010 zo dňa 5.3.2010, ktorého zhotoviteľom je Milan Kollár – geodet, Dubovany š 243, podľa Kúpnej zmluvy uzavretej v zmysle ustanovení §§ 588 – 610 zákona č. 40/1964 Zb. Občiansky zákonník v znení neskorších predpisov v súlade so Zásadami hospodárenia s majetkom obce Rakovice schválenými OZ v Rakoviciach dňa 11.12.2009. Výmera kupovaných nehnuteľností je 4.722,51 m2 pri kúpnej cene 5,00 eur za 1 m2, čo predstavuje celkovú kúpnu cenu 23.616,55 eur. Predávajúcimi sú Mária Pekarovičová, rodená Pekarovičová, Ing. Anna Gergelyová, rodená Mondoková, Karol Drobný, Júlia Drobná, rodená Šajtlavová, Anna Bokorová, rodená Drobná, Katarína Urbanová – Miklášová, rodená Drobná, Vladimír Drobný, Peter Drobný, Pavol Drobný, Jozef Michler, Andrea Pániková, rodená Pániková, Mgr. Jarmila Benková, rodená Drobná, Anna Mikušová, rodená Mikušová, Cyril Majerník, Monika Vrchká, rodená Dominová, Blažena Kubicová, rodená Vrchká, Anna Paulechová, rodená Makýšová, Michal Dadík, Beáta Dadíková, rodená Jankechová, Jozef Pilka, Emília Strapatá, rodená Pilková, Margita Bernátová, rodená Bernátová, Jozef Bernát, Jozef Borovica, Viliam Bernát, Milan Bernát, Milan Koso, Peter Bernát. Každý vlastník predáva pozemok podľa veľkosti svojho spoluvlastníckeho podielu. 

Bod 5.  Výstavba kolkárne

Starosta obce predniesol prítomným poslancom, že sa nám v najbližšej dobe nepodarí opraviť a rekonštruovať starú kolkáreň. Vrátime sa asi k návrhu projektu na výstavbu novej kolkárne. Na rozsiahle rekonštrukcie športových zariadení nevychádzajú projekty. Ak by sme výstavbu novej kolkárne spojili s výstavbou obecného úradu, projekt by sa mohol podať pri výzvach na podávanie projektov takéhoto charakteru. V prvom rade je potrebné požiadať o stavebné povolenie, aby sa mohla žiadosť o dotáciu – projekt podať. Ostatní prítomní poslanci podporili výstavbu novej kolkárne a starosta dal o návrhu hlasovať.

Hlasovanie:
Počet poslancov:          5
Počet prítomných poslancov:      5
Počet prítomných poslancov pri hlasovaní:  5
Hlasovanie:   za  :          5
	          proti:        0	           
         zdržal sa:   0

U z n e s e n i e   č.  57/2010
Obecné zastupiteľstvo v Rakoviciach
s c h v a ľ u j e 
vypracovanie žiadosti na podanie projektu na výstavbu novej kolkárne v Obci Rakovice.

Bod 6. Rôzne

6.1.
Starosta obce informoval prítomných poslancov, že prejazd cyklotrasy MNH, ktorý sa mal uskutočniť dňa 1. septembra 2010 sa prekladá na 11. septembra z dôvodu nepriaznivého počasia.  
U z n e s e n i e    č. 58/2010
Obecné zastupiteľstvo v Rakoviciach
b e r i e   n a   v e d o m i e           
informácie starostu obce o preložení prejazdu cyklotrasy Mikroregiónu nad Holeškou  na 11. septembra 2010.

6.2.
Starosta obce oboznámil prítomných poslancov, že na jednu nájomnú bytovku v obci si nájomníci kúpili kosačku. Druhá bytovka kosačku nemá. Tí, čo si ju zakúpili, sa pýtajú starostu, či sa nedá kosačka kúpiť z fondu opráv, ktorý si tvoria. Fond opráv je na zariadenie domu, na dom ako stavbu, nie na prístroje. Tak ako si občania pre vlastnými nehnuteľnosťami upravujú priestranstvá, tak aj oni ako nájomníci pred domami, v ktorých bývajú, by si mali udržiavať tieto priestory. Poslanci neodporučili preplatiť nákup kosačky z fondu opráv. Starosta dal o nákupe kosačky pre nájomníkov bytových domov hlasovať.
 
Hlasovanie:
Počet poslancov:       5
Počet prítomných poslancov:      5
Počet prítomných poslancov pri hlasovaní:  5
Hlasovanie:   za  :           0   
	          proti:         5  
                      zdržal sa:  0 

U z n e s e n i e    č. 59/2010
Obecné zastupiteľstvo v Rakoviciach
n e s c h v a ľ u j e
zakúpenie kosačiek na trávu pre nájomníkov bytových domov v obci Rakovice z fondu opráv. 

6.3.
Poslanec Igor Zábrodský sa pýtal, prečo na parkovisku dlhodobo parkuje auto p. Jána Baracku, ktorý býva vedľa parkoviska. Je to síce verejné priestranstvo, ale keď je pohreb, nie je tam dostatok miesta pre ďalšie autá, lebo toto tam je stále. Je problém aj pri údržbe parkoviska, keď sa kosí, musí sa auto obchádzať.  Aj keď sa robila zimná údržba ciest, odhŕňal sa sneh, vtedy sa tiež muselo auto obchádzať. Starosta obce oznámil poslancom, že sa bude na toto informovať. 

U z n e s e n i e   č.  60/2010
Obecné zastupiteľstvo v Rakoviciach
o d p o r ú č a    s t a r o s t o v i           
preveriť dlhodobé státie vozidla na parkovisku pred cintorínom v Rakoviciach.

6.4.
Starosta obce informoval prítomných poslancov, že DHZ Rakovice boli na súťaži s historickou hasičskou technikou v Rusovciach dňa 28. augusta 2010. Štartovné bolo 35,- eur. Hasiči požiadali starostu o preplatenie tejto čiastky. Starosta dal o úhrade štartovného hlasovať.
 
Hlasovanie:
Počet poslancov:       5
Počet prítomných poslancov:      5
Počet prítomných poslancov pri hlasovaní:  5
Hlasovanie:   za  :           5
	          proti:         0  
                      zdržal sa:  0 

U z n e s e n i e    č. 61/2010 
Obecné zastupiteľstvo v Rakoviciach 
s c h v a ľ u j e
uhradenie štartovného vo výške 35,- eur pri hasičskej súťaži dobrovoľných hasičských zborov s historickou hasičskou technikou v Rusovciach, ktorá sa konala dňa 21.8.2010. Štartovné bude uhradené z pokladne obce predsedovi DHZ p. Jánovi Hevierovi, Rakovice č. 48.

6.5.
Poslanec Miroslav Masár informoval poslancov, že p. Emília Brežáková sa sťažovala na to, že na starom cintoríne pri kalvárií bola umiestnená tabuľa so zákazom vyvážania a skladovania odpadov.  Starosta oznámil poslancom, že už 3 krát v tomto roku sa tam robil poriadok – vyvážal sa odtiaľ odpad zo záhrad a podobne. Tabuľa je tam na správnom mieste.

6.6.
Starosta obce informoval poslancov, že dňa 28.8.2010 sa v Piešťanoch uskutočnil Turnaj o putovný pohár starostu obce v kolkoch, kde súťažilo 6 družstiev: Rakovice A, Rakovice B, Piešťany A, Piešťany B, Zlaté Klasy a Preseľany. Starosta dal vyrobiť poháre pre víťazov. 

U z n e s e n i e   č.  62/2010
Obecné zastupiteľstvo v Rakoviciach
b e r i e   n a   v e d o m i e           
informácie starostu obce o uskutočnení Turnaja o putovný pohár starostu obce v kolkoch dňa 28.8.2010 v Piešťanoch.

6.7.
Starosta obce informoval prítomných poslancov, že dňa 31.8.2010 sa v základnej škole v Rakoviciach uskutočnila schôdza – zasadnutie Rady školy pri ZŠ s MŠ v Rakoviciach. Prejednávala sa tam Správa o výsledkoch výchovno-vzdelávacej činnosti v školskom roku 2009/2010 a vyhodnocovacia správa materskej školy. Ministerstvo školstva Slovenskej republiky na základe Zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov ustanovilo  Vyhláškou Ministerstva školstva Slovenskej republiky č. 9/2006 Z. z. zo 16.12.2005 podrobnosti o štruktúre a obsahu správy o výchovno-vzdelávacej činnosti, jej výsledkoch a podmienkach škôl a školských zariadení. Túto správu sú povinné vypracovať školy za predchádzajúci školský rok. Zriaďovateľovi ju predkladajú na schválenie do 31. októbra príslušného roku. Poslanci sa oboznámili so Správou o výchovno-vzdelávacej činnosti, výsledkoch a podmienkach školy v školskom roku 2009/2010, ktorú predložila Základná škola s materskou školou Rakovice. Prílohou k správe bolo aj vyjadrenie Rady školy pri ZŠ s MŠ v Rakoviciach, kde je uvedené, že Rada školy uvedenú správu prerokovala a odporúča ju obecnému zastupiteľstvu schváliť. Nikto z poslancov nemal k uvedenej správe pripomienky a starosta obce dal o nej hlasovať. Správa tvorí prílohu k zápisnici.

Hlasovanie:
Počet poslancov:                          5
Počet prítomných poslancov:      5 
Počet prítomných poslancov pri hlasovaní:  5
Hlasovanie:   za  :          5         
                      proti:        0 
                     zdržal sa:  0
 
U z n e s e n i e   č.   63/2010
Obecné zastupiteľstvo v Rakoviciach
s c h v a ľ u j e   
Správu o výchovno-vzdelávacej činnosti, výsledkoch a podmienkach školy v školskom roku 2009/2010, ktorú predložila Základná škola s materskou školou Rakovice.

6.8.
Na zasadnutí Rady školy sa hovorilo aj o tom, že je potrebné uzamknúť areál školy od bytoviek, kde je bránička, ktorá mala význam vtedy, keď bytovka bola učiteľská, deti tam niekedy mali aj školskú stravovňu, deti z bytovky chodili tadiaľ do školy. Teraz bývajú na bytovke len 2 deti, ktoré navštevujú základnú školu. Bytovka č. 115 je súkromná, dvor bytovky tiež patrí vlastníkom bytov, preto by tadiaľ ani žiaci nemali prechádzať. 

6.9.
Starosta obce informoval prítomných poslancov o priebehu prác na projekte rekonštrukcia ZŠ a MŠ Rakovice. Projekt je pred dokončením. Ešte sa opraví strecha na telocvični, urobí sa revízia športového náradia v telocvični, dokončí sa podlaha v telocvični. Materská škola je pripravená na zahájenie prevádzky, je kúpený nový nábytok, postieľky. Obec zakúpila nábytok do materskej školy a 1.500,- eur dostala škola ako sponzorský dar, za čo kúpili nové postieľky. Základná škola má novú elektroinštaláciu, čo však nešlo cez uvedený projekt. Dňa 16. októbra 2010 sa bude oslavovať v škole 50-te výročie otvorenia školy v Rakoviciach. 

U z n e s e n i e   č.  64/2010
Obecné zastupiteľstvo v Rakoviciach
b e r i e   n a   v e d o m i e           
informácie starostu obce o projekte Rekonštrukcie ZŠ a MŠ Rakovice a uskutočnení osláv 50-teho výročia otvorenia Základnej školy v Rakoviciach.

6.10.
Starosta obce informoval poslancov, že dňa 31.8.2010 sa uskutočnilo odovzdanie stavby projektu Regenerácia centrálnej zóny v obci Rakovice, kde sa budú uskutočňovať tieto rekonštrukčné a stavebné práce: vybudovanie lávky cez potok od Veselého, oddychová zóna pri nových bytových nájomných domoch, rekonštrukcia chodníka v starej časti obce, rekonštrukcia chodníka oproti základnej škole, rekonštrukcia cesty p. č. 66, rekonštrukcia autobusových zastávok. Vybúra sa chodník z betónových kociek oproti základnej škole a vybuduje sa nový z dlažby. Betónové kocky sa vyhodia. Poslanec Miroslav Masár povedal, že kocky nie sú celkom na vyhodenie, hasiči by si mohli ich uložiť pred hasičskú zbrojnicu. Ďalej navrhol, že keby mali občania záujem, mohli by si aj oni za symbolickú cenu ich odkúpiť. Poslanec Ing. Šmýkal navrhol cenu 0,20 eur za kocku. Poslanec Zábrodský navrhol cenu 0,25 eur. Starosta povedal, že nemáme toľko vlastných zamestnancov, aby oni mohli rozoberať chodník, preto bude musieť zobrať niekoľkých pracovníkov na rozoberanie chodníka na dohodu o vykonaní práce. Poslanci sa zhodli na cene za kocku za 0,25 eura za 1 kocku. Starosta dal o návrhu odpredať záujemcom z obce Rakovice kocky za 0,25 eur hlasovať.

Hlasovanie:
Počet poslancov:                          5
Počet prítomných poslancov:      5 
Počet prítomných poslancov pri hlasovaní:  5
Hlasovanie:   za  :          5         
                      proti:        0 
                     zdržal sa:  0
 
U z n e s e n i e   č.   65/2010
Obecné zastupiteľstvo v Rakoviciach
s c h v a ľ u j e   
odpredaj vyradených betónových kociek z chodníka pri hlavnej ceste oproti základnej škole občanom obce Rakovice za cenu 0,25 eur za 1 kocku. 

6.11.
Kontrolórka obce Ing. Duračková sa pýtala, či bude tento rok jesenné upratovanie a v akom termíne. Poslanec Ján Hevier navrhol upratovanie na víkend od 22. do 24. októbra 2010. Poslanci nemali iné návrhy. Starosta dal o návrhu hlasovať.

Hlasovanie:
Počet poslancov:                          5
Počet prítomných poslancov:      5 
Počet prítomných poslancov pri hlasovaní:  5
Hlasovanie:   za  :          5         
                      proti:        0 
                     zdržal sa:  0
 
U z n e s e n i e   č.   66/2010
Obecné zastupiteľstvo v Rakoviciach
s c h v a ľ u j e   
uskutočniť v obci Rakovice jesenné upratovanie v dňoch 22.-24. októbra 2010 s umiestnením veľkokapacitných kontajnerov po obci a ich následným vyvážaním podľa potreby.

6.12.
Na zasadnutí OZ mala p. Horylová pripomienku s návrhom, či sa neuvažuje o vytvorení trhového miesta oproti Pizzerie pána Búša a vedľa bytovky č. 115. Ďalej je potrebné vytvoriť miesto pre kontajnery na separovaný odpad, ktoré bolo pôvodne vedľa kolkárne, avšak majiteľ pozemku vedľa obchodu si ohradil pozemok a vytvoril štrkovú plochu pri plote. Tu už nie je miesto pre kontajnery a pred kolkárňou a hasičskou zbrojnicou nie je vhodné umiestnenie pre tieto kontajnery. Poslanci s p. starostom sa dohodli, že je potrebné na mieste zistiť, kde by bolo vhodné umiestniť kontajnery a či pred bytovkou č. 115 je vhodné miesto na umiestnenie stolíka ako trhového miesta. 

6.13.
Ing. Šmýkal oznámil poslancom a starostovi, že sa v obci rozmnožili túlavé mačky. Pýtal sa, čo budeme s nimi robiť, keď ich bude veľa a budú chodiť ľuďom do dvorov. Odpoveď sa zatiaľ nenašla. 
Ďalej Ing. Šmýkal povedal, že dostal cenovú ponuku na nahratie CD pre speváčky z Rakovíc. V cenovej ponuke vo výške 280,- eur je nahrávanie, mixovanie, mastering a cestovné náklady. Výsledkom nahrávania by bol master CD s 15-timi piesňami. Iné cenové ponuky sa zatiaľ nezisťovali. 

Nakoľko neboli vznesené žiadne iné pripomienky ani dotazy,  starosta obce p. Dušan Daloš program rokovania ukončil a poďakoval prítomným za účasť a oznámil poslancom, že konanie ďalšieho zasadnutia zastupiteľstva bude dňa 30.9.2010.  

Overovatelia zápisnice:      Miroslav Masár                  .............................................

                                Igor Zábrodský                  ..............................................

Zápisnicu zapísala:            Jarmila Chnápková             .............................................

                                                  Dušan   D a l o š
                                                  starosta obce